Sykkelkultur

**Sykkelkultur** er uskrevne regler, sosiale normer, verdier og infrastruktur som støtter syklister og former hvordan sykling foregår. Det kan omfatte både hovedkulturer, subkulturer og motkulturer. For eksempel er sykling normen i land som Nederland og Danmark. Tilretteleggere for god sykkelkultur kan inkludere myndigheter i land, byer og kommuner, frivillige organiasjoner (som Syklistforeningen), sykkelaktivister og sykkelforkjempere.

## Byer med sterk sykkelkultur
En by med en sterk sykkelkultur har vanligvis en velutviklet sykkelinfrastruktur, inkludert adskilte sykkelfelt og omfattende fasiliteter for urban sykling, som for eksempel sykkelparkering. Byer og land med god sykkelkultur har ofte en stor prosentandel nyttesykling. Eksempler inkluderer Nederland, Danmark, Tyskland, Belgia (særlig Flandern), Sverige, Italia, Kina, Bangladesh og Japan. Det er også byer i enkelte land hvor sykkelkultur har vært en integrert del i generasjoner selv uten særlig offisiell støtte, som for eksempel Ílhavo i Portugal. Nordamerikanske byer med sterk sykkelkultur inkluderer Madison, Portland, San Francisco, Little Rock, Boston, Toronto, Montreal, Lincoln, Peoria og tvillingbyene Minneapolis–Saint Paul. I Latin-Amerika blir Bogotá ofte sett på som en av de mest sykkelvennlige byene.

## Forkjempere og aktivister

I noen byer og land er infrastruktur for transport laget med fokus på biler, som fører til bilavhengighet og at store deler av befolkningen blir tvunget til å bruke bil som eneste type lokaltransport. Sykkelforkjempere er individer som tar til orde for å legge bedre til rette for sykkelpendling, aksept av sykling, lovgivning og infrastruktur for å fremme og beskytte tryggheten og rettigheter til syklister. Forbedring av offentlig sykkelinfrastruktur kan inkludert adskilte sykkelveier, parkeringsmuligheter og tilgang til å ta med sykler på offentlig transport.

Sykkelaktivisme kan også ta mange kreative og praktiske former, som for eksempel sykkelrelatert musikk, sykkelrelaterte filmer, utveksling av gjestfrihet for tursyklister, organiserte sykkelturer (for eksempel Critical Mass og World Naked Bike Ride), blogger og sosiale media, tidsskrift, klistremerker eller eikekort. Det finnes hundrevis av sykkelkjøkken som tilbyr et sted hvor syklister kan reparere sine egne sykler og sosialiseres.

Noen grupper driver med aktivisme eller motkultur, for eksempel gjennom aktiviteter som morsomme fellesturer, protester og sivil ulydighet. Noen grupper jobber for å fremme sykkeltransport via sykkeldeling, mens andre fikser forlatte sykler for å gi de til barn eller hjemløse.

Magasiner og organisasjoner deler ut priser til byer for å være sykkelvennlige, for eksempel rangerer Syklistforeningen annenhvert år kommunene i Norge etter hvordan det er å sykle der.

Det finnes store arrangement der sykkelentusiaster møtes for å sykle sammen. For eksempel arrangeres Midnight Ridazz i Los Angeles og overstiger ofte 1000 syklister. Lignende midnattsturer er Midnight Mystery i Portland og Victoria, Midnigt Mass i Vancouver og lignende turer andre steder i USA og Europa. San Jose Bike Party er et annet eksempel på en stor månedlig sosial tur som regelmessig har over tusen deltagere. De har ofte to steder hvor man samler opp trege ryttere igjen, og inkluderer musikk og matvogner.

## Sykkelkultur som hovedstrømning
Sykling er normen i land som Nederland og Danmark. I Danmark gjøres 16 % av alle reiser på sykkel, og 50 % av befolkningen i byer sykler til jobb og skole. I Nederland sykler 63 % av innbyggerne i Amsterdam hver dag. Sterk sykkelinfrastruktur bidrar til å oppmuntre til sykling i disse byene, og gjør sykling til den raskeste og mest praktiske måten å komme seg fra ett sted til et annet.

Der sykkelkultur er hovedkultur går funksjon ofte foran form, og det er mindre differensiering mellom syklister og resten av befolkningen: Folk i alle demografier sykler regelmessig, og de fleste bryr seg mindre om hvilke klær de sykler i (altså ikke nødvendig med gule/oransje klær og refleks) eller sykkelytelse. Det er ikke uvanlig å se folk sykle i forretningsantrekk eller på en gamle, rustne sykler.

## Se også
* Critical Mass, sykkelaksjon hvor folk sykler sammen
* Mamil, voksne menn som tilbringer fritid i tettsittende klær på dyr racersykkel
* Nyttesykling, all sykling for transportformål
* Sykkelbarhet, hvor godt et sted er egnet for sykling
* Sykkelinfrastruktur Cycling infrastructure
* Sykkelpolitikk, utviklingsplan som beskriver langsiktige mål for å utvikle og fremme av sykkelinfrastruktur i en by eller region
* Sykkelvennlighet, utforming og tiltak som gjør det enklere, attraktivt og tryggere å sykle i trafikken
* Sykling i Danmark
* Sykling i Nederland
* Sykling på fortau, kontroversiell praksis bestående av sykling hvor fotgjengere vanligvis har prioritet
* Tursykling, turisme på sykkel for fornøyelse eller eventyr

## Referanser